Papersnake/gushiwen huggingface dataset:
义兽行
赵汝燧（宋代）

君不见明皇有象禄拜舞，看定禄山瞪目怒。又不见昭宗有猴禄起居，望见全忠奋臂呼。

两朝玩物固丧志，异类报国乃仗义。天宝大驾蜀道巡，开平初元唐祚倾。

百僚奉贼身尽窜，宰相畏族神不宁。尔象尔猴忿且嗔，其面虽兽心则人。

当时节士知有几，壮哉义兽不怕死。
和西湖竹枝词
甘立（元代）

河西女儿戴罟𦋆，当时生长在西湖。手抱琵琶作胡语，记得吴中吴大姑。
高门关
元好问（金朝）

高门关头霜树老，细路千山万山绕。乱馀村落不见人，雪霰山山暗清晓。

莘川百里如掌平，閒田满眼人得耕。山中树艺亦不恶，谁遣多田知姓名。

许李申杨竟何得？只今惟有石滩声。
寄江南诸相知
四锡（宋代）

诗成奏入冕旒前，小谏官资骤转迁。
带职喜为仙馆吏，立班常近御炉烟。
清华拜命知深忝，謇谔非才愧昔贤。
多谢宣城旧己，寄来新句满花笺。
句
郭三益（宋代）

举头语天公，殷勤推日车。
二贤堂 其二
曾肇（宋代）

万壑千岩花草香，醉翁此地昔徜徉。不闻燕雀知鸿鹄，但见鸱枭笑凤凰。

平日声名追屈贾，暮年勋业佐虞唐。神清洞府今何处，故事空留楚天傍。
飞燕篇
王翰（唐代）

孝成皇帝本娇奢，行幸平阳公主家。可怜女儿三五许，

丰茸惜是一园花。歌舞向来人不贵，一旦逢君感君意。

君心见赏不见忘，姊妹双飞入紫房。紫房彩女不得见，

专荣固宠昭阳殿。红妆宝镜珊瑚台，青琐银簧云母扇。

日夕风传歌舞声，只扰长信忧人情。长信忧人气欲绝，

君王歌吹终不歇。朝弄琼箫下彩云，夜踏金梯上明月。

明月薄蚀阳精昏，娇妒倾城惑至尊。已见白虹横紫极，

复闻飞燕啄皇孙。皇孙不死燕啄折，女弟一朝如火绝。

明明天子咸戒之，赫赫宗周褒姒灭。古来贤圣叹狐裘，

一国荒淫万国羞。安得上方断马剑，斩取朱门公子头。
次韵葛天民
苏泂（宋代）

捣柏为香炷，煎茶当酒杯。
鬓因儿女雪，心向利名灰。
茅屋湖边住，柴扉柳下开。
残年未归去，排日为公来。
山居杂诗九十首
曹勋（宋代）

招客图客欢，不图能病客。
既醉失匕箸，吐茵堕巾帻。
何堪款曲意，贻念风月夕。
拂旦往问讯，惭恨见颜色。
瞩物
舒岳祥（宋代）

灼灼日及华，朝荣夕已坠。
牵牛泫碧露，见晛歘憔悴。
拒霜舒晓红，惟愁夕阴至。
蜻蛚庇其根，亦复多愁思。
容色岂不佳，浮脆何足贵。
念此令人嗟，百年何流驶。
所以靖节翁，把菊有深意。
梅花集句 其一六八
李龏（金朝）

野蝶难争白，芳香散着人。风光人不觉，寒气日通春。
浯溪
郑谷（唐代）

湛湛清江叠叠山，白云白鸟在其间。

渔翁醉睡又醒睡，谁道皇天最惜闲。
贝祭酒泰求赠谢良翰
金幼孜（明代）

妙年文采照青云，喜有声华蔼缙绅。五载听鸡留阙下，一朝走马向三闽。

野梅融雪经残腊，江柳舒云动早春。见说郡中尘事少，红莲绿水四时新。
浮舟西阳池中
刘敞（宋代）

爱水都成癖，浮舟不厌频。寒泉清见底，刳木略容人。

故故乘流往，飘飘得意真。槎头尺许地，鸥鸟欲相驯。
元日用前韵
项安世（宋代）

元日今年分外寒，先生坚卧正如山。
乡闾草草兵戈外，雨雪栖栖道路问。
儿女有情催我起，杯盘无绪笑人悭。
何因得似江城雁，未转东风已北还。
江上
释绍嵩（宋代）

春岸波平汀草深，江云黯黯作愁阴。
诗材眼界知多少，欲罢不能聊一吟。
次韵关子东湖上杂书 其四 子规
周紫芝（宋代）

两边山木子规啼，不管还乡客梦稀。应为老翁推不去，故将好语劝人归。
和虞沧江见寄宴坐闻秋香
吴泳（宋代）

春芳如丽人，骄色不肯除。
秋芳如高士，一味甘恬虚。
我闼本洞然，香负来虚徐。
滋兰露承掌，延桂月满裾。
门巷柳濯濯，林塘竹疎疎。
真意俨分列，远心更庄舒。
庭前两好鹤，知几年岁余。
或睨立倚窗，或饮於清渠。
常恐缁尘染，回视根性初。
蹇余沧江人，人岂不鹤如。
起寻月中句，遥睇花外车。
八表方云昏，尚无返庄庐。
途中阅曾运使所况文清集得四绝句寄之
赵蕃（宋代）

玉山冰水是吾家，城郭屡过三姓茶。
满庭修绿谁人种，高节岁寒仍有加。
水平桥
耶律铸（宋代）

洞箫吹罢思无聊，却下閒庭弄柳条。寂寂小园春昼永，一声啼鸟水平桥。
分题得渔村晚照
徐照（宋代）

渔师得鱼绕溪卖，小船横系柴门外。
出门老妪唤鸡犬，张敛蓑衣屋头晒。
卖鱼得酒又得钱，归来醉倒地上眠。
小儿啾啾问煮米，白鸥飞去芦花烟。
李宝臣纪功碑歌
于式枚（清代）

恒阳古郡行署旁，一碑屹立支风霜。纪年建中记永泰，文词渐泐犹能详。

云我亚相秉王命，世有勋禄兼忠刚。铺敦四凶翊三主，瞿惕威惠怀瀛沧。

千二百言自赡密，謏词曲笔难具量。渔阳丧乱起安史，夹河州郡沈戎羌。

旄头堕地胡焰尽，余星四散还披猖。阳和鹰眼偶一化，神狐得夜为妖祥。

淄青魏博洎幽冀，各拥旄盖凭岩疆。成德一军最悍突，明光十万罗成行。

控弦饮马正南下，百缣一掷催归装。射堂竟馘朱司徒，此功信可铭旂常。

同功石谶恨不应，幽燕二帝遥相望。归来据险阻兵甲，蟠屈薛李连田梁。

辅车势成窟宅定，谓可高卧常山冈。岂知凶德不再世，貙罴生不如封狼。

徒资部曲取旌节，同开大镇康王张。蛟龙匣毁奸骨朽，巍然片石经沧桑。

独留一事证史阙，题衔特志清河王。摩挲苔碣百感集，蹉跎国步哀中唐。

代德以还那可道，风尘澒洞昏东方。威弧不弦斧钺钝，徒恃文物縻豪强。

凌烟图画紫薇券，一一狎视争腾骧。更勒丰碑纪勋绩，追逐方召参翱翔。

峨峨西平与义阳，庶几无愧桓文襄。华州曾颂李全谅，成都复纪韦南康。

此外文字仅罗列，何啻中国纷蜩螗。八纮一裂不可止，颠倒功罪由文章。

陆萧正色拒赵魏，几人岳峙中书堂。鄦公之铭出吏部，无乃少损日月光。

矧兹幕府颂功德，岂容著手为低昂。百年运会一分合，燕将语在非微茫。

章武昭肃恢大纲，手持魁柄临八荒。蔡齐并潞齿神剑，河朔猘子眠如羊。

《淮西碑》付段文昌，《卢龙铭》敕李赞皇。英卫之勋燕许笔，两朝将相何堂堂。

文石无言任雕刻，谁留秽恶传芬芳。从来上策在自治，罪言盍忆司勋郎。
拟宫人入道诗 其一
高赓恩（清代）

然镫绣佛衣，偶制万年字。停针梦九霄，枕上铜驼泪。
春日集张元吉兄弟宅
方凤（宋代）

衔杯不让阮家风，况复阳春白雪融。
调合西堂琴欲响，情深北海酒难空。
诗题历历诸名迹，酬和年年几醉翁。
未尺清狂尚期约，同看灯火月明中。
同詹明诚傅茂元游晞真馆有诗因次其韵
刘子翚（宋代）

橘柚垂红古观秋，归途邂逅得寻幽。晴沙散策随山远，夜月回寻信水流。

胜处无诗端可恨，它时有酒更来游。相陪二妙平生友，老矣襟期共一丘。
句
薛奎（宋代）

千林如有喜，一气自无私。
智蟾上人游南岳
欧阳修（宋代）

终日念云壑，南归心浩然。
青山入楚路，白水望湖田。
野渡惟浮◇，山家少施钱。
到时春尚早，收茗绿岩前。
遣兴
陈棣（宋代）

早愿风云会，那知岁月侵。
未应忘故步，已觉负初心。
蕙帐聊跧伏，天阍隔遽深。
且凭诗遣兴，往事任瓶沉。
和同熊伯通自定林过悟真
史浩（宋代）

欲寻云屋煮新茶，领客行寻一径斜。遐想当时挂纱帽，笑看碗面白浮花。
喜闻太原同院崔侍御台拜兼寄在台三二同年之什
李商隐（唐代）

鹏鱼何事遇屯同，云水升沉一会中。刘放未归鸡树老，

邹阳新去兔园空。寂寥我对先生柳，赫奕君乘御史骢。

若向南台见莺友，为传垂翅度春风。
句 其二
詹默（宋代）

山人误采枪旗信，却怪枝头雪未消。
敦煌署内藏拙居杂咏八首 其八
苏履吉（清代）

我爱居藏拙，灯光映座隅。独行如对影，自问愧曾无？
长女淯归夫家寄以小诗
楼钥（宋代）

胡笳未了遽成归，妇职如何敢失期。
弹到佳声重入塞，伯喈未免念文姬。
刚显庙
郑昂（宋代）

公昔隐居乌石冈，老观禅师同道场。
法主懒安共徜徉，李薛咨参互击扬。
摆脱利欲心清凉，是以能全此至刚。
黄巢兵乱来福唐，公力抗之不肯降。
欣然引颈齿剑芒，白乳上涌如雪霜。
老蒇自谓暴无伤，才杀人半於南方。
公无爵位在周行，史臣不书名不彰。
后三百年丞相张，夜梦三贤与迎将。
翌日游山登公堂，宛如梦中貌昂藏。
再来为州剡奏章，赐名刚显烈有光。
葺祠为庙饰栋梁，普与州人奉肴觞。
於荐荔丹与蕉黄，岁时来享以为常。
我作铭诗刻其旁，千万亿载死不亡。
劝农题叶祥寺一首
王阮（宋代）

傍石寻幽径，穷原得梵城。
潮声四面合，山色一团清。
农合巡门劝，僧烦倒屣迎。
明年吾更健，来伴此中耕。
庐峰绝顶阻雪书寄云松
蓝仁（明代）

昨日篮舆不得上，今日篮舆不得下。天花万点散长空，白云一月包青野。

山空雪霁日色微，风前犹作落梅飞。阆风玄圃在人世，夜景若昼腾光辉。

茆屋闭门愁出入，履破衣穿寒转袭。挥毫三复白雪吟，手足冻僵才思涩。

张老屏山赏又新，应披鹤氅对嶙峋。长篇短幅述清语，定有琼瑶报故人。
美人睡起曲
徐照（宋代）

睡起胡蜂已退衙，袖中犹带郁金牙。
懒拈青扇遮微雨，斗摘庭前紫笑花。
送张秘书充刘相公通汴河判官，便赴江外觐省
岑参（唐代）

前年见君时，见君正泥蟠。去年见君处，见君已风抟。

朝趋赤墀前，高视青云端。新登麒麟阁，适脱獬豸冠。

刘公领舟楫，汴水扬波澜。万里江海通，九州天地宽。

昨夜动使星，今旦送征鞍。老亲在吴郡，令弟双同官。

鲈鲙剩堪忆，莼羹殊可餐。既参幕中画，复展膝下欢。

因送故人行，试歌行路难。何处路最难，最难在长安。

长安多权贵，珂珮声珊珊。儒生直如弦，权贵不须干。

斗酒取一醉，孤琴为君弹。临岐欲有赠，持以握中兰。
呈季侍读师芝昌四章 其四
姚燮（清代）

长安春已残，高城满飘絮。吾亦安所为，明当别公去。

出处衡古人，毕生几遭遇？何图拳曲材，心劳大匠注。

欲别不忍行，相留不能住。卓卓西山青，惓焉一回顾。
次韵张守不欺堂
陈造（宋代）

使君古醇儒，内视保良贵。
芸芸镜中影，了莫遁情伪。
赋芧岂至术，机灌彼谁子。
退食一堂间，百事反诸己。
床敷但诗卷，庭砌亦屐齿。
洞洞灵府闲，拳拳圣言畏。
独传迂叟印，不作俯仰愧。
何当拾级前，拱坐商略是。
謦咳付元城，归咏如阙里。
从俗倦执热，得意风雨会。
送屈子 其四
薛始亨（明代）

淩风双鸿鹄，本志青云端。关山多风雨，啾啾摧羽翰。

孤鸿尚冥冥，独鹄思凤鸾。我欲执此鹄，惜哉俦侣单。

缯缴弥四野，前路浩漫漫。我有一樽酒，三尺琴可弹。

酌以忘离忧，奏曲叙馀欢。举杯双泪落，哀弦伤肺肝。

不如重携手，携手向河干。萧萧风振木，长嘶马负鞍。

一为挥手去，肠断徒辛酸。五步一回头，十步再盘桓。

去去各努力，白日衔山寒。
金鸡石
胡奎（元代）

夜浴黄金盆，一鸣天下白。何年补青天，化作山头石。
厅斋消夏 其五
黄家鼎（清代）

前车早覆溯澎湖，劲旅能支一战无。裨将望风争偃帜，士民凫战半捐躯。

买舟共说元戎巧，念母还怜别驾愚。乙岁刚周重历劫，生灵涂炭独何辜。
和高九万雪诗
刘克庄（宋代）

添尽绵衣体未和，小窗奈此苦寒何。
极知上竺仙人喜，不道长安贫士多。
穷巷都无晨噪鹊，边城应有夜惊鹅。
君才堪续梁台赋，早晚楼船济汴河。
题心畬秋园杂卉册子 其二
陈曾寿（清代）

相逢迟暮亦嫣然，一晌魂消瘦蝶前。随意幽娟成绝代，无名秋病老情天。

潇潇暮雨收残佩，黯黯红灯影坠钿。历劫芳悰消未尽，旧香證取酒痕边。
别择公
苏轼（宋代）

黍离不复闵宗周，何暇雷塘吊一丘。
若问西来师祖意，竹西歌吹是扬州。
与存之会相国
邹浩（宋代）

雨中竹叶不胜翠，风过榴花元自红。门外喧喧正商贾，与君趺坐入真空。
次韵舍弟野望
李弥逊（宋代）

苍崖望不极，林际起孤烟。
渔笛蒹葭岸，农歌{左禾右罢}桠蒹。
青涵濠上水，碧锁峡中天。
客鬓愁边改，秋风又一年。
文石书院诗并序
张五典（明代）

寸莛由来许叩钟，植林开涧谢长供。千间广庇劳工部，六百还捐自曼容。

何翅经师推北海，应从天下说中庸。移情我亦随烟棹，悟得琴心在众峰。
文惠宫人
唐彦谦（唐代）

认得前家令，宫人泪满裾。不知梁佐命，全是沈尚书。
雪中闻李儋过门不访，聊以寄赠
韦应物（唐代）

度门能不访，冒雪屡西东。已想人如玉，遥怜马似骢。

乍迷金谷路，稍变上阳宫。还比相思意，纷纷正满空。
秋日泛海赴奠何师相 其三
谢长文（明代）

荐牍通名姓，儒冠十九年。自非劳剪拂，何得借云烟。

百里沿河润，穷途剩研田。报施待来世，今日亦徒然。
登华顶峰
孟观（宋代）

偶因华顶宿，抬手摘星辰。
不敢高声语，恐尺天上人。
承露盘 其一
弘历（清代）

耸峙青霄万丈亭，凭将天露炼元形。汉皇若果升仙去，安得人间有茂陵。
江行晚眺
王嘉诜（清代）

片帆卷轻云，有客登舻啸。凉风江介来，潇洒送残照。

吴楚正苍然，秋色耸群峭。寥天鸟双下，寒渚雁孤叫。

微波澹容与，中流荡逸棹。旷哉云水观，适我沧洲傲。

会当理双纶，去学任公钓。
赠笔工安伋
吕本中（宋代）

昔人三年学屠龙，技成不试身已穷。安生不愿洴澼封，嗜好乃与屠龙同。

使世淬砺磨其锋，侧出逆曳求新功。伋也中立无适从，随所欲用吾能供。

歙溪孕石南山松，四方万里时一逢。病夫乍闲百念空，败毫破管尘埃蒙。

明窗净几聊从容，眼无列宿罗心胸。使汝得见文章公，展卷略书吾已慵。
和澹庵见留
释慧空（宋代）

未暇住为岩穴主，尚堪行作水云僧。宾头诺讵诸尊者，久在峰头望我能。

把住如何却放行，明头暗合暗头明。丰干冷坐寒山笑，二月青田春水生。
送俊明李提举
方大琮（宋代）

有美羊城一钜儒，菊坡气脉最关渠。
村高懒宿郎官被，色养姑关使者车。
曩日绿林功未赏，今年清社事堪书。
福星何事轻移去，久矣世无公毁誉。
己卯岁除
文天祥（宋代）

岁除破衣裳，夜半刺针线。
游子长夜思，佳人不可见。
草枯稚驴吼，灯暗饥鼠现。
深室闭星斗，轻裘卧风霰。
大化忽流斡，浩劫荡回转。
冠屦失其位，侯王化畸贱。
弓戈叱奇字，刀锯摧（左弁右页）弁。
至性讵可迁，微躯不足恋。
真人坐冲漠，死生一乘传。
日月行万古，神光索九县。
忆王孙·梅子生时春渐老
周紫芝（宋代）

梅子生时春渐老。红满地、落花谁扫。旧年池馆不归来，又绿尽、今年草。思量千里乡关道。山共水、几时得到。杜鹃只解怨残春，也不管、人烦恼。
首夏二章呈诸邻 其二
司马光（宋代）

爞爞久旱天，飒飒昨宵雨。尘头清过辙，水脉生新渚。

岂徒滋杞菊，亦可望禾黍。勿笑盘蔬陋，时来一觞举。
寄问喻邦相病时中秋前二日
胡应麟（明代）

咫尺牙旗越水头，招寻犹滞木兰舟。羊裘万里归风雪，龙剑三旬隔斗牛。

沈约病馀偏瘦损，虞卿书就任穷愁。生憎后夜双溪月，独照胡床八咏楼。
云间旅情
徐熥（明代）

一帆辞槜李，两日到云间。江路依松转，柴门映竹关。

颜随秋色老，梦逐暮潮还。忽听华亭鹤，怅然思旧山。
赠蒋德言昆仲三首
袁燮（宋代）

平生无所嗜，耽玩惟古今。
以我浅陋质，期於江海深。
万事不挂胸，须臾惜光阴。
五夜常自起，简牍勤披寻。
清风递晨钟，铿然感予心。
年来因多事，力弱不自任。
业书未暇读，尘埃积中襟。
何当脱鞅绊，归欤松竹林。
福建巡按攒入秋闱试士
欧阳建（魏晋）

行行奉命攒催程，渔父无知问姓名。数日未应亲舍远，百年惟爱太阶平。

天风大辟千人扇，海岳长悬万里灯。舟子不知行客计，闽城桃李向谁青。
三言二首 其一
黄庭坚（宋代）

寄岳云，安九夏。无间绿，实潇洒。碧溪头，古松下。卧槃陀，昼复夜。
送管元帅南征
萨都剌（元代）

楚帆风一叶，此去几时还。日暮汉江碧，雨晴湘竹斑。

边声连草木，野色动荆蛮。决策平徭后，归心北固山。
红莲白藕诗二首 其一 
丁鹤年（元代）

红莲白藕两相宜，欲采临流意转迟。莲子纵甜心独苦，藕芽虽美腹多丝。
外厨遗火示公佐
王安石（宋代）

刀匕初无欲凊人，如何龟鬼尚嫌嗔。
翛翛短褐方炀火，冉冉青烟已被辰。
邂逅焚巢连鸟雀，仓黄濡幕愧比邻。
王阳幸有囊衣在，报赏焦头亦未贫。
子与以服散卧病因赋姬人怨服散三章戏赠 其一
李攀龙（明代）

洞房春满百花明，月底红颜把玉笙。道是神仙君不信，人间那得凤凰鸣。
午日卓明堂议修筑北冲河口
林士元（明代）

五指参天五岳呈，四州导水四山倾。地脉不缘沧海断，中原垂尽睹全琼。

特起昆崙浮浩瀁，居然福地拟蓬瀛。鸿荒世远不可辨，唐虞声教朔南并。

郡县开疆始秦汉，舆图一统归皇明。玉旨一从褒甸服，珠崖千古表神京。

海滨弦诵追邹鲁，天上夔龙翊治平。乡里衣冠今不乏，登高望远几含情。

爰稽往牒纪图谶，大魁五解须汇征。数过时考今则可，后有作者谁先鸣。

北冲河口尚未塞，女娲补炼须经营。裁成辅相固有道，望景观卜希前旌。

弱龄荏苒今衰晚，去来吾党欣逢迎。维时天中际佳节，嘤鸣求友罗群英。

蒲觞綵缕纷竞劝，玄谈四座俱高声。就席探韵陈风雅，稽首神天为主盟。

卓明堂前一杯酒，上帝肸蚃一墙羹。肝胆镌铭谐楚越，市义好德垂休名。

从此山灵增气色，风云际会符嘉祯。五百名世应时出，三千礼乐对纵横。

政善民安歌道泰，风调雨顺号时清。雍熙世拟华胥国，蛮荒时筑受降城。

逸史赓歌摘苏句，载称奇绝冠平生。
偶作
顾禧（宋代）

日暮悲笳起，孤衾入梦寒。
沙飞桐鹊隐，草蔓石鲸残。
龙战知何极，乌栖转未安。
幽燕多老将，壮气满桑乾。
梁芷林方伯仿禹鸿胪卜居图
张允垂（清代）

江南烟雨春波绿，琅玕万个鸣寒玉。水边篱落三两家，幽居往往成空谷。

那识此身落画图，喜公宦迹来三吴。斯文雄奇扶大雅，余韵潇洒摹鸿胪。

韩苏当年富述作，摅怀各有归田约。纵教勋业炳丹青，肯以簪裾凭束缚。

溯昔曾陪豹尾班，征鞍共跨恣盘桓。天风吹公上绝顶，忆我诗句渺云端。

披图恍惬渔樵趣，即今容我溪山住。凌烟画就卸朝衫，武彝九曲深林处。
劝孝
赵与泌（宋代）

三复蓼莪思二亲，亲恩天地无比伦。
生我鞠我长育我，出入腹我何艰辛。
为人这子欲报德，吴天于我心罔极。
顺承犹恐莫酬恩，况敢忘恩为悖逆。
此邦由来多孝义，县西元有曾参里。
后来因避大贤名，却易里名为养志。
乃知里有孝顺人，至今名号犹芳芬。
人心天理不相远，前贤孝行胡不遵。
习俗薄恶良可叹，枭獍之徒肆其悍。
不念父母劬劳恩，悖德悖礼如习惯。
在汝当为反哺乌，汝乃叱之若狗奴。
在汝当为羊跽乳，汝乃詈之如赫鼠。
此事虽云未必然，我乃闻之毛发寒。
一朝引咎深自责，由我教化有未格。
思昔曾为贵乡令，见人母子偶相竞。
令因涕出受孝经，母子翻然起新敬。
余今告汝以因缘，汝宜悉把旧恶悛。
从前果报言难尽，孝顺之中自有天。
五刑不孝最为大，汝宜猛省听予诲。
官法昭昭在眼前，轻则编置重则配。
假如幸免遭官刑，必有天刑及汝身。
六丁霹历飞雷霆，此时无路可自新。
龙笛
李新（宋代）

长天云扫碧龙鳞，黄鹤楼前白玉轮。
秋意正随羌笛怨，夜深愁杀倚栏人。
和子贤途中九绝 其八
欧阳澈（宋代）

黄粱餐罢倚危亭，茗枕琼花助解酲。旅况吟魂正潇洒，拂鞍迤逦又登程。
剑池
陆游（宋代）

我壮喜学剑，十年客峨岷。
毫发恐未尽，屠钓求隐沦。
今年独何幸，见此度世人？夜深来较术，雷雨战江津。
剑客行世无知剑人，太阿混凡铁。
至宝弃泥沙，光景终不灭。
一朝斩长鲸，海水赤三月。
隐见天地间，变化岂易测。
国家未灭胡，臣子同此责。
浪迹潜山海，岁晚得剑客。
酒酣脱匕首，白刃明霜雪。
夜半报雠归，斑斑腥带血。
细雠何足问，大耻同愤切。
臣位虽卑贱，臣身可屠裂。
誓当函胡首，再拜奏北阙。
逃去变姓名，山中餐玉屑。
剑客行我友剑侠非常人，袖中青蛇生细鳞。
腾空顷刻已千里，手决风云惊鬼神。
荆轲专诸何足数，正昼入燕诛逆虏。
一身独报万国雠，归告昌陵泪如雨。
西清庵冬日桂华盛开
郑元祐（元代）

桂丛何自舞传葩，惊怪玄冬见此花。月窟再开金粟影，天香重降玉皇家。

攀枝楚客歌招隐，耐冷嫦娥起散花。况有清霜辟蟫蠹，从兹不老是生涯。
夜对巾山题客楼
丁可（宋代）

两峰高并玉珑松，绝顶浮图插暮空。飞雨入帘烟树暝，半天灯火幻疏红。
江馆秋夕
谭用之（五代）

耿耿银河雁半横，梦欹金碧辘轳轻。满窗谢练江风白，

一枕齐纨海月明。杨柳败梢飞叶响，芰荷香柄折秋鸣。

谁人更唱阳关曲，牢落烟霞梦不成。
上丘漕使生辰诗
韩驹（宋代）

金蜀自昔称遐封，师帅敢是流尝泽通。严宸轸虑文轨同，绣荣遣宣仁风。

思皇储精动上穹，炎正重开神降嵩。天姿有道和气融，许国纯诚嘉且忠。

暂借经纶粉省中，輶轩一动竦疲癃。诏书诞布恩庞洪，穷谷濒川靡不蒙。

取予转输公帑充，敛匪加民用度丰。乐育菁莪泮水宫，青衿咸仰百川东。

钦哉美意奉渊衷，多取平反囹圄空。名利全归干制功，良法通商来往憧。

叠组重龟问望隆，诵有舆人谣有童。但闻载途祝我公，遐龄实惠俱无穷。
句 其二十
吴沆（宋代）

霜皮围四十，水击黑三千。……山河归整顿，天地入陶甄。

……但存忠贯日，未问写凌烟。……远吸金茎露，高攀玉井莲。

……风度优囊笏，恩光绕赐鞭。……李唐光夹日，炎汉赫中天。

……共承天柱折，独斡斗杓旋。……怀古歌鸿雁，伤今拜杜鹃。

……王气周旋内，胡尘笑语边。……浮云开斥堠，飞鸟避戈鋋。

……蜀道开天险，雄誇亿万年。停空蟠瑞气，盖代出真贤。

……国多艰难尽，公归早晚遄。愿为元结颂，磨石待高镌。
阁皂山道士晏时中过我南浦久之告归三首
曾丰（宋代）

孟阳风月小弥明，犹子于今有典刑。
已得旌阳传道妙，犹从彭泽乞诗灵。
晚凉 其二
孔平仲（宋代）

晚凉睡觉坐前轩，悄寂无人共语言。近见南山片云起，满塘荷叶雨声喧。
次韵朱新仲席上赋梅花影四首 其一
刘才邵（宋代）

老禅墨戏信奇哉，山谷称扬意亦瑰。未似灯前出寒影，真香不假返魂梅。
送萧彦得侍养华出山
林熙春（明代）

为报春晖陇树阴，友生强起出山林。百年不尽思亲泪，万里长悬恋主心。

白露沾衣催客棹，苍生引领望朝簪。甘泉正直辽烽急，愿弼商家作傅霖。
自天平游灵岩复成古诗
胡助（元代）

吴会厌华靡，兴怀在林丘。好事延过客，绣衣得名流。

胜地谐雅延，清风企前修。天平遍登览，复作灵岩游。

蟠松卧云冷，枯枝但苍虬。佳阴古树密，危磴空山幽。

攀萝上绝顶，步屧凝远眸。高阁涵空阔，太湖烟霭浮。

吴王昔居此，千年馆娃愁。家国一兴废，山林几春秋。

遗迹谩传说，访古成迟留。岁月枯易迈，重来嗟白头。

姑苏台下水，落日明归舟。
送从弟东毓南归
祝哲（清代）

一梦天涯乳燕飞，粥鱼茶板静相依。春官三策真投闇，潞水千帆恰羡归。

负郭有田高卧稳，出门多病寄书稀。南风吹得家山绿，双泪因君湿到衣。
疏篱丛菊
张宁（明代）

边城寒气早，九月盛黄花。谪宦悲前事，荒芜忆旧家。

直须存晚节，何用惜年华。醉卧东篱下，悠然白日斜。
张王臣以诸公骖字韵见贻即席奉次
程洵（宋代）

圜扉草色碧于衫，晏子何劳更解骖。剩喜文书清幕府，翻嗟宾客滞湖南。

迟回愧我非高士，邂逅因公尚剧谈。清夜论诗到山谷，棒头妙旨欲重参。
江城子（追和东坡雪）
王之道（宋代）

寒光凌乱六花纤。巧穿帘。不鸣檐。十里黄垆，遥望辨青帘。玉树参差何处觅，吟雪曲，捻霜髯。

坐来令我看无厌。拟名盐。试尝甜。飞入深潭，应照老蛟潜。三白频占来岁稔，良可喜，更何嫌。
菩萨蛮（春愁）
姚宽（宋代）

斜阳山下明金碧。画楼返照融春色。睡起揭帘旌。玉人蝉鬓轻。

无言空伫立。花落东风急。燕子引愁来。眉心那得开。
舟行到满塘
王炎（宋代）

苹花双港静，莲叶一舟轻。
白石波间走，青山路行外。
鲦鱼方自乐，鸥鸟不须惊。
拥鼻蓬窗底，翛然午吹生。
刘谊夫见寄云溪之什用前韵
郭印（宋代）

身堕樊笼里，心游浦溆边。
晚风传牧笛，落日漾渔船。
山接无穷树，江连不尽天。
凭谁图此景，彷佛似斜川。
次叔父思亭原韵
李奕茂（明代）

每从月朔涉芳园，雨露凄其对此轩。鸟绕深枝啼不定，梦依修竹泪偏翻。

居遥曾莫馀三里，音隔那当是九原。共被贻谋犹未振，门庭偏愧雀罗喧。
贺廉翁陆公祖
梁应材（明代）

使君出守二千石，小子相思十五年。福曜不言浑雨露，文星到处自神仙。

心元介石宁持砚，手挈冰壶不饮泉。最喜海方蒙世泽，随车先及岭西边。
司马丈乞身未允闻已南归集杜遥寄
唐伯元（明代）

想见归怀尚百忧，何时更得曲江游。十年戎马暗南国，万里烽烟接素秋。

可念此公怀直道，焉知李广未封侯。杖藜叹世者谁子，天入沧浪一钓舟。
伤病马
杜荀鹤（唐代）

此马堪怜力壮时，细匀行步恐尘知。骑来未省将鞭触，

病后长教觅药医。顾主强抬和泪眼，就人轻刷带疮皮。

只今筋骨浑全在，春暖莎青放未迟。
虎丘
王绅（宋代）

山头古寺多陈迹，故国空馀气象雄。霸业已随流水去，阖闾坟草又西风。
真珠帘（寿元春兄八十策）
陈著（宋代）

如梅在壑清标格。襟怀好、又是融融春拍。鸳梦早惊飞，惯一窗岑寂。谱曲裁诗心自在，任雪月、风花需索。奇特。问生涯却道，浮云如得。

回首门外黄尘，算何如、稳占溪光山色。八百岁为期，却十分才一。弟自高歌儿自舞，簇小小、榴花筵席。真率。镇无妨欢醉，年年今日。
观妓
李何（唐代）

向晚小乘游，朝来新上头。从来许长袖，未有客难留。
昭陵渡马伏波庙
乐雷发（宋代）

功名要结后人知，马革何妨死裹尸。
汉帝可能疑薏苡，湘民却解荐江蓠。
纸钱撩乱巫分胙，粉壁阑斑客写诗。
堕水跕鸢无处问，滩头斜照晒鸬鹚。
出城马首望西山 其二
区大相（明代）

西来绀宇郁重重，金地炉香隐碧峰。驰道绿杨三十里，夕阳应扣下山钟。
闲游
陆游（宋代）

出杂羊牛牧，归随鸟雀栖。
聊持数匙饭，就乞半盂齑。
浩荡凌原野，崎岖历涧溪。
闲游岂不好，客意自凄凄。
次韵杨醇中
史浩（宋代）

昔年居处虽同里，止识荆州面而已。朅来蜗舍细论文，始向灵台见吾子。

夜阑相与哦新诗，珠玑璀璨皆英辞。野塘转月梅影瘦，深院风静帘旌垂。

策杖园林穷胜事，心远尤惊尘世异。岂唯得助有江山，更却红裙爱文字。

金盘磊落百果装，玉壶嘉醑浮清光。坐上风流俱鲍谢，况乃有子无他肠。

酒行无算不可数，便欲飞身到仙府。忽然巨轴出长篇，愧我无言参也鲁。

笑呼适意谈交情，共听夜鹤鸣空庭。良辰美景赏心处，喜遂四者之难并。

却将健句徐推拓，三叹馀音见依约。约去辞荣归故乡，赞我纷华滋味薄。

次言奎画在蓬门，乞与龙章照眼根。兹我谢氏如获宝，报以琼瑶未足论。

我惭辅相初无补，偶尔逢时遇真主。但能奉此翰墨珍，庶若商那因考父。

林间稚子献殷勤，只为君知爱厥亲。遗羹美意见方册，今此一举如千钧。

君不见皇家已视金銮草，趣君径上长安道。忠臣须取孝子门，空谷行歌驹皎皎。
访山谷先生双井故居有感
熊为霖（清代）

一月分宁客，载访涪翁居。转径入幽邃，烟水开林于。

湾势回明月，泱漭天旷如。石壁裂斧劈，石栈盘空虚。

酌我双井泉，台上窥游鱼。遗址委榛莽，约略存阶除。

丰碑不可读，字剥苔藓余。野老指陈迹，一一为嗟吁。

先辈一抔土，枫叶吹蘧庐。文章不可死，故宅无完区。

再拜想元祐，箬影清扶疏。白杨枯萧萧，天籁生长嘘。
句
宋高宗（宋代）

趁此一轩风月好，橘香酒熟待君来。
寄叶德彰戴叔能
杨基（明代）

江远树层层，蒲荷叶渐增。
酒樽池阁雨，棋局夜船灯。
竹净删逾瘦，花疏扫未能。
亭亭川上鹄，风雨看飞腾。
赠马则贤
朱同（明代）

芳草碧未终，秋霜一何早。母恩那可思，寸心欲奚报。

虽有白日辉，已缺春晖好。饮恨抱案牍，方寸惄如捣。

陈情已得请，几筵躬洒扫。忍泪不敢挥，严亲亦云老。

志养已自惭，况乃伤怀抱。我亲亦念我，弃捐两秋草。

去年被斩衰，远涉金陵道。慈亲日倚门，眼枯鬓如皓。

圣恩果天宽，放还喜绝倒。虽无三釜养，菽水芼蘋藻。

与君本通家，世学所当考。亡者既如斯，生者期终保。

文昌裒诗篇，令我索枯槁。我辞亦良苦，未易众人告。

但愿各勉旃，矫首望穹昊。
仙鸡诗
元德明（金朝）

老雄健斗夸擅场，韩郎抱归神色扬。岂知黠儿出徼倖，毒手一发不得妨。

毳毛散洒尚可养，利嘴一哆何由张。青囊道人何许来，自言救药吾有方。

垂髯噀水濯残血，半喙随手生新黄。筠笼半开闻腷膊，草冠已往徒惊忙。

神仙世有宁虚荒，惜哉诡激不可量。世人鸷勇天且劓，况于物也资强梁。

敷荣枯蘖变金石，未若与世针膏肓。何须变化示狡狯，知君办作淮南王。

蓬莱东望云茫茫，爱而不见心为狂。刀圭不愿换凡骨，且欲共醉无何乡。
挽徐子固
吴芾（宋代）

相逢一笑记临安，倒指今逾二十年。
别后每思论旧事，朝来忽十启新阡。
莅官凛凛风犹在，居里恂恂誉更传。
遥想武陵溪上路，送车千两一潸然。
涂毒策禅师真赞
陆游（宋代）

涂毒不自讚，留待三山老。
试问卿上人，讚好莫讚好。
海中忽起劫初风，北斗柄折须弥倒。
祝英台近·晚春
辛弃疾（宋代）

宝钗分，桃叶渡，烟柳暗南浦。怕上层楼，十日九风雨。断肠片片上红，都无人管，更谁劝、啼莺声住？
鬓边觑，试把花卜归期，才簪又重数。罗帐灯昏，哽咽梦中语：是他春带愁来，春归何处？却不解、带将愁去。
过江州有感
崔华（清代）

但得绝流去，此行非我身。有军挥白羽，无令不朱轮。

坐失邯郸策，空嗟洮水人。故园花已落，惆怅老风尘。
晚
释文珦（宋代）

残阳下西岑，暝色起平坂。
林下一僧归，钟声烟际远。
客居
梁有谦（明代）

居杂东人合浦傍，海深春月混微茫。一身过懒行还卧，两鬓禁微短又苍。

窗迫不妨风雨剧，地蒸先爱水云凉。婆娑自怪无家客，怅指西平是故乡。
春兴 其一
王沄（清代）

寂寞幽居独闭门，三春风雨暗荒村。堂前海燕惊新垒，泽畔江荒满故园。

老至渐思荣叟乐，狂来尚念武阳恩。平生不负渔樵约，十载莺花酒后论。
赠安潜山改亭
韩梦周（清代）

卅载隐茅屋，未识官吏貌。颇闻野人言，威凛霜雪曜。

私拟牧牛羊，何用作虎豹。及兹莅皇堂，泥首列稚耄。

鞭扑竟时施，气急遂成噪。那无道路口，诅我以为暴。

黾勉事抚恤，尔汝相慰劳。立法在惩奸，平人使有告。

未获神君名，时凛苍鹰号。循循守往训，居官如学校。

以兹懒趋走，中颇鲜欣懊。安有老乳母，乃作倚门笑。

皖江春色高，萧寺径相造。问君从何来，百里承恩诏。

学至非饥驱，渊明谐特妙。果腹事则已，要有韩才报。

爱民即为国，好事在忠孝。勿谓人莫知，至宝光自耀。

太史书循良，千里独仰眺。
念奴娇 花影和小苏潭韵
叶绍本（清代）

缡褷万朵，乍晴光照曜，嫣红深处。幻出整斜疏密漾，掩映溪亭处步。

风过微摇，月明有晕，丰韵雕栏午。纱窗暗上，墨痕疑沁金缕。

最是枝飐西廊，玉人行去，淡拂湘裙素。隔著重帘浑不辨，讶道花光似雾。

倩女魂香，巫山梦悄，莫诧相寻误。镜中同看，芳姿原似前度。
早过淇县
查慎行（清代）

高登桥下水汤汤，朝涉河边露气凉。
行过淇园天未晓，一痕残月杏花香。
晋文渊阁及太子太保愧感有述三首 其二
郭之奇（明代）

四载驱驰一念馀，朝天归阙两何如。了翁徒奉便宜诏，德秀终思衍义书。

岂有忠言垂国史，漫劳资政宠戎车。单骑已逊汾阳久，市骏休言自隗初。
清平乐
李鼐（宋代）

乱云将雨。飞过鸳鸯浦。人在小楼空翠处。分得一襟离绪。

片帆隐隐归舟。天边雪卷云浮。今夜梦魂何处，青山不隔人愁。
送了然上人游庐山兼寄枯庵主匡公
邓云霄（明代）

匡庐镜影落鄱湖，照见禅心澹若无。波上一杯才问渡，云间五老已相呼。

白莲净社空闻梵，红杏仙家剩几株。独有高庵趺坐者，春来蔬笋未全枯。
水调歌头
葛长庚（宋代）

一个清闲客，无事挂心头。包巾纸袄，单瓢只笠自逍遥。只把随身风月，便做自家受用，此外复何求。倒指两三载，行过百来州。

百来州，云渺渺，水悠悠。水流云散，于今几度蓼花秋。一任乌飞兔走，我亦不知寒暑，万事总休休。问我金丹诀，石女跨泥牛。
梅花
张舜民（宋代）

绿梢红萼虽能画，素艳清香不易吟。
乱土无人逢驿使，江城有笛任君吹。
次韵倪巨济春怀
李若水（宋代）

近郭一廛殊未涯，不堪眼底又春华。
宦游趁食负惭色，大似田头拾粒鸦。
山北纪行十二章章八句 其八
朱熹（宋代）

山水诚乃奇，云谁究终始。昙远亦何人，神君岂其鬼。

东西妄采获，诬谄共恢诡。百世踵谬讹，彝伦日颓圮。
思成堂
苏轼（宋代）

宰树连山谷，祠堂照路隅。
养松无触鹿，助祭有驯乌。
归梦先寒食，儿啼到白须。
遥知邻里化，醉叟道争扶。
乙亥浴佛日伍东坪观察招同谢澧浦太史游小金山夜宿淡公禅房用张承吉题金山寺韵
赵均（清代）

玉局留鸿爪，金山大小分。树梢遥列岫，楼角乍攒云。

星斗巡檐摘，波涛入夜闻。疏钟醒觉梦，何处著尘氛。
歌元丰五首
王安石（宋代）

水满陂塘谷满篝，漫移蔬果亦多收。
神林处处传箫鼓，共赛元丰第二秋。
好事近 梦中作
秦观（宋代）

春路雨添花，
花动一山春色。
行到小溪深处，
有黄鹂千百。
飞云到面化龙蛇，
夭骄转空碧。
醉卧古藤阴下，
了不知南北。
呈无逸兄
谢薖（宋代）

汉儒章句文胜质，鲁国衣冠实愧名。但遣诗书长在眼，可令声利苦关情。

咄嗟苟饮有时办，梦想溪堂何日成。舟泊寒沙卧明月，此期终欲与君盟。
陪诸公瀛洲胜会 其一
湛若水（明代）

广宴开钟阜，群彦集瀛洲。新晴美朝晖，重阴豁然收。

主人爱敬美，感格天与谋。八榻依云列，眇予岂其俦。

因思竹林会，当时亦何修。醉心以明德，岂伊杯酒酬。
金丹诗诀 其五十四
陈楠（宋代）

握拳闭目守流珠，这个元来是入途。不见悟真篇内说，真金起屋几时枯。
浣溪沙 其三
赵长卿（宋代）

堆枕冠儿翡翠钗。蒙金领子满絣鞋。于中沈净好情怀。

新浴晚凉梳洗罢，半娇微笑下堂来。莲花因甚未曾开。
蝶恋花（月下有感）
程垓（宋代）

小院秋光浓欲滴。独自钩帘，细数归鸿翼。鸿断天高无处觅。矮窗催暝蛩催织。

凉月去人才数尺。短发萧骚，醉傍西风立。愁眼望天收不得。露华衣上三更湿。
送郭挥使之青州
史谨（明代）

西风猎猎捲双旌，路入青徐接杳冥。落日断猿南北堠，淡烟疏杳短长亭。

匣中剑气横秋白，马首山光接塞青。闻说先翁仙去远，至今声誉重边廷。
读莲洋集书后
苗令琮（清代）

莲洋诗格驾渔洋，岳色河声镇大荒。仙佛因缘拟裴孟，公卿赠送重钱郎。

布衣闻望倾三省，旅食艰难寄四方。惭愧谁为宰相者，奇才岂但骆宾王。
紫岩九章章八句上寿张丞相
张元干（宋代）

来朝伊何，筑堤於沙。
对扬伊何，言宣其麻。
明明天子，坐於正衙。
徯公来归，相我邦家。
余病羸久心源叶君授我禁方喜赋
韩日缵（明代）

二竖苦相迫，经年与尔俱。方书閒自简，药裹不时需。

岂有长桑秘，能令病骨苏。君从何处授，曾饮上池无。
大雪中李提举惠玻璃泉两榼二首
张耒（宋代）

南山春雪冻云凝，暗火青灯急霰声。
栗烈残年新庆雪，玻璃美酒旧知名。
饥肠未惯犹空吼，冻脸何知辄妄赪。
隐忍且须留一榼，晴明待作探梅行。
乔木
张耒（宋代）

舍北参天乔木长，依凭清荫护高堂。
鸟啼杳杳重阴合，风到翩翩翠叶凉。
已许孤高凌夏日，不妨坚老要秋霜。
投身麋鹿无人地，非尔烦忧未易忘。
过黄叶庵
雪溪映（明代）

郭西有竹庵，幽闲旷奇绝。
壁绿苔晕封，地走松根裂。
林鸟领法音，冢鬼飧禅悦。
秋池净若空，霜枫赤疑血。
晦迹简酬人，义无不了说。
蝶恋花（秋夜简赵尉借韵）
汪卓（宋代）

午夜凉生风不住。河汉无声，时见疏星度。佳客伴君知未去。对床只欠潇潇雨。

素月四更山外吐。金鸭慵添，消尽沈烟缕。料想玉楼人念处。归舟日望荷花浦。
得萧文明寄自作草书至 其三
陈献章（明代）

束茅十丈扫罗浮，高榜飞云海若愁。何处约君同洗砚，月残霜冷铁桥秋。
次韵罗叔共纪事见寄
周紫芝（宋代）

中原困胡虏，此事昔固闻。何尝大江南，犬羊动成群。

踊跃万骑大，苍黄两龙奔。五年三避狄，十室九见焚。

相公既降虏，盗贼俱官军。遂令江以南，填山满屯营。

老稚五六辈，相呼走荒村。君昔东道主，窜身亦荆榛。

两家三十口，既死惊复存。共求草中生，有似獐与麇。

平时巳蹭蹬，老恨有此身。湛湛两玉壶，炯炯无一尘。

犹喜垂尽中，得此千载人。珠玑皎在前，自然洗妖氛。

恨君济时策，百未有一伸。半通犹绾戾，两肘空悬鹑。

无人作游扬，恐得按剑嗔。浓云卷肤寸，未许膏斯民。

念昔仲夏夜，赤气腾天曛。雨足下垂地，诛斩当奸臣。

敌将果夜遁，王师策殊勋。班荆记是夕，同我二三君。

君歌独慷慨，泪下沾衣巾。愿言补周衮，八表均尧仁。

昆虫及草木，同播一大钧。良会有如此，吾生岂非辰。

吟君洗兵马，大雅何深醇。安得清庙瑟，朱弦奏春温。
安仁夜泊寄立朝立虞诸叔
佘翔（明代）

落魄堪如此，江城又泊船。星临三楚客，雁断七闽天。

鬓似悲秋白，言非解事玄。刀头心欲折，谁乞买山钱。
弄月亭
喻良能（宋代）

掬水弄涟漪，清辉碎更随。
人间无太白，欲捉可凭谁。
好事近·摇首出红尘
朱敦儒（宋代）

摇首出红尘，醒醉更无时节。活计绿蓑青笠，惯披霜冲雪。
晚来风定钓丝闲，上下是新月。千里水天一色，看孤鸿明灭。
乌鹊
岳正（明代）

翩翩乌鹊来何处，夜深误落城头树。风枝搅梦栖不成，和月飞归上林去。
珍珠帘（寿岳君选）
蒋捷（宋代）

书楼四面筠帘卷。微薰起，翠弄悬签丝软。楼上读书仙，对宝狻霏转。绣馆钗行云度影，滟寿觥、盈盈争劝。争劝。奈芸边事切，花中情浅。

金奏未响昏蜩，早传言放却，舞衫歌扇。柳雨一窝凉，再展开湘卷。万颗蕖心琼珠辊，细滴与、银朱小砚。深院。待月满廊腰，玉笙又远。
酬致政杨祭酒见寄
李逢吉（唐代）

初还相印罢戎旃，获守皇居在紫烟。妄比酂侯功蔑尔，

每怀疏紫意悠然。应将半俸沾闾里，料入中条访洞天。

十载别离那可道，倍令惊喜见来篇。
下竺印画像赞
释居简（宋代）

窣然短衣，崭然插犀。岁晚寂莫，奋此一夔。胶名相求之，则万言奋直杯水。

外形骸索之，则半芋美于紫泥。宪章左溪，鼓吹荆溪。

使人复见古道颜色，舍斯人其谁归。
观建安七子诗
胡宏（宋代）

作文发妙理，经国厉远图。
游目建安中，才子足欢娱。
王刘与应阮，精神可交输。
西南落汉日，扬益奋两隅。
山河裂地轴，星象分天衢。
八师遇有姚，万世垂楷模。
一元均大化，五服拥皇都。
悠悠彼七子，流光失其孚。
飞觞宴婉娈，鼓瑟吹笙竽。
主人敬爱客，徒尔相扬揄。
魏祚竟不长，诒谋止斯须。
逡巡数十年，刘石横八区。
所以汉高帝，慢骂轻文儒。
缘识
宋太宗（宋代）

救物功深好自持，知之修炼善心为。
神仙岂谓人间惜，自是迷流识见卑。
新柳二阕 其二
韩琦（宋代）

驿路行人东复西，等闲攀折损芳枝。有生自是无根物，忍向乐风赠别离。
送顾哦松柬祁门尉 其二
释居简（宋代）

已矣吴门市，祁门问阿连。有书聊话旧，无累不须仙。

蜀叟思长计，苕溪缚数椽。不知双璧外，谁与办腰缠。
次韵陈静佳咏梅
俞德邻（宋代）

玉骨冰肌不受尘，纷纷红紫谩争春。最宜岩壑风霜夜，相对心肠铁石人。

寂寞上林迷雾苑，嵯峨巫岫隔烟津。翛然自得閒中趣，肯与姚黄作素臣。
水调歌头（石知院生辰）
葛长庚（宋代）

两鬓青丝发，双眼黑方瞳。人皆道是，昭庆一个老仙翁。暂别蓬莱弱水，自把星冠月帔，玉佩舞薰风。醉入桃源路，归去不知踪。

举云璈，鸣铁笛，抚丝桐。满前剑弁森列，稽首捧金钟。挺挺松形鹤貌，任待桑田变海，宝鼎粒丹红。玉帝下明诏，独骑上瑶空。
游龙兴寺
韩维（宋代）

空庭落叶赤，联步得幽寻。
苏剥残碑字，尘昏古象金。
菊烟凄晚秀，松日淡秋阴。
南阳风埃满，禅关只自深。
人棠驿叠韵
魏麟徵（清代）

人到棠阴忆古溪，春烟芳草驿亭西。海滨仙客骑黄鹤，天未孤臣访碧鸡。

道路但留残碣在，风流谁许岘山齐？几看卧辙攀辕处，半是鸠形鹄面啼。
舟人以竹取火与翠渠同咏
祁顺（明代）

山游兴未阑，命仆陈晡食。开尊酒尚寒，举网鱼初得。

舟中偶无火，村远何处觅。禁烟方及期，乱石不可击。

篙人得秘诀，剖竹分两只。刻削知阴阳，交加任横直。

物含动静机，人借推移力。霏微锯屑下，炳熯灵晖积。

刍薪张气焰，釜灶赖燔炙。旁人惊乍见，相对咸啧啧。

我生老江湖，此事应惯识。五行自相生，一理妙莫测。

作诗侑杯盘，谈笑暮天碧。
咏史诗。褒城
胡曾（唐代）

恃宠娇多得自由，骊山举火戏诸侯。

只知一笑倾人国，不觉胡尘满玉楼。
游澹山岩
王子申（宋代）

坤灵擘罅天幻奇，一到仙凡觉两岐。处士清风存万古，诗翁雅两见当时。

洞深不碍烟云逸，丹就那知日月迟。更上层台瞻佛像，愧无法语勘狐疑。
散发
谢翱（宋代）

乾坤一楚囚，散发向沧洲。诗病多于马，身閒不似鸥。

因看东去水，都是夜来愁。晚意落花觉，残枝香更幽。
再次阿敌韵寄舒大士兼简微首座 其二
李彭（宋代）

欲念山阿人，临崖九秋树。袖手谢鼎来，属袂推不去。

兀尔自忘缘，湛然随所遇。称讥汹涛波，渤澥恬喜怒。
王兴周以苏养直诗见借今日偶携至直舍且诵且已自喜亦自笑也为题三诗因效其体 其二
周紫芝（宋代）

身如倦鸟欲归去，盟与白鸥真复寒。更把后湖风月句，着官仍对吏书看。
寿州十咏·秋香亭
宋祁（宋代）

兰菊被秋坂，危宇冠层巔。
杂树自隐日，脩条争刺天。
石斜苔附秀，樛穷蔓倒悬。
撷英欲谁遗，伫立徒娟娟。
朝中措
张纲（宋代）

日也

前年初对大明宫。寒律转春风。几度乡关归梦，催成两鬓霜蓬。

山州岁晚，还逢令节，空记前踪。莫遣酒兵相向，愁城生怕频攻。
水窠赠王元聘
姜特立（宋代）

对此一拳石，便有沧洲趣。
可笑祖龙痴，辙环山海路。
赢得鲍鱼腥，属车无觅处。
何如蓬荜人，低头檐下住。
元贼谋取日本二绝 其二
郑思肖（宋代）

海外东夷数万程，无仇于鞑亦生嗔。此番去者皆衔怨，试看他时秦灭秦。
拟古诗二十首 其二十 拟明月何皎皎
弘历（清代）

何来明月光，照入纱窗碧。盈手馀清辉，印心远尘迹。

人生境遇殊，鲜不为物役。欢聚尚多戚，而况行迈客。

惆怅感驹驰，踌躇望檐隙。
诗一首
韩维（宋代）

鹤使晓来华表上，分明说得帝都春。
门开阊阖星河在，榜注神仙姓字瓣。
寓意十首次敬助韵 其一
王冕（元代）

元龙湖海豪，忘怀但高眠。
渊明辟世士，素琴不张弦。
古意各有适，薄俗空□妍。
所以武陵翁，种桃竟忘年。
句 其二
韩缜（宋代）

唐蒙谕巴蜀，通道至邛僰。列郡徼西南，夷居半岩壁。
和阎士和李蕙冬夜重集
皎然（唐代）

郡理日闲旷，洗心宿香峰。双林秋见月，万壑静闻钟。

珮玉行山翠，交麾动水容。如何股肱守，尘外得相从。
少保张公挽词三首 其一
孙觌（宋代）

帝阃谋元师，斋坛属老儒。黄麻孚大号，皂纛拥前驱。

便合联黄衮，犹应冠紫区。炎炎白昼日，奄忽下桑榆。
金陵杂诗 其二
吴象弼（清代）

桃叶渡头秋雨时，木兰舟上酒盈卮。镫前红豆尚书句，眼底青山小谢诗。

金粉千年艳牛渚，笙歌一片付乌丝。门前有客如龙虎，可是孙郎帐下儿。
黑马图
龚开（宋代）

八尺龙媒出墨池，昆仑月窟等闲驰。
幽州侠客夜骑去，行过阴山鬼不知。
和程郡侯游清源山作二首 其二
王慎中（明代）

使君清兴在高楼，满目浮云向暮收。天远沧溟孤屿出，日斜极暮片帆投。

藤萝半壁垂依隼，铙吹中筵骤起鸥。正是心和多暇豫，当杯莫惹离乡愁。
偈颂六十八首
释法薰（宋代）

佛来也打，祖来也打，
德山老人，甚生风彩。
灵山这裹，佛来也著，
祖来也著，手中拄杖，
权且架阁。擎茶扫地，
也要一个半个。
喜杨文发生子
王庭圭（宋代）

触目琳琅满户庭，又闻白母梦长庚。杜家骥子谁家有，天上麒长地上行。

岂但疏眉惊秀拔，更期洗眼看飞腾。人间万事何时足，但有佳儿了一生。
卜居智果方外以诗见寄次韵奉酬 其二
释道潜（宋代）

青灯残篆夜寥寥，门外秋风振苇萧。惭愧高人能见忆，为余西望立溪桥。
池上菊烂然
韩淲（宋代）

彼美黄金花，为我绕池游。十月无清霜，尚作重阳秋。

胡广潭何为，陶潜篱何求。人物偶相值，终古评不休。

兴惬景勿违，语到气自遒。小摘问颓龄，记取南山幽。
咏史
苏民怀（明代）

子房任侠雄，少时重然诺。观其博浪椎，气象亦挥霍。

猛气若豹蹲，绵力无鸡缚。所以圯上翁，每教以柔弱。

一篇黄石符，尽是老聃略。事急脱鸿门，玉斗留斟酌。

睨盼两英雄，玩弄若戏谑。炎精四百秋，功名在帷幕。

晚遂赤松游，进退实磊落。咄哉亚父谋，举玦空恣虐。
虞知府生日
魏了翁（宋代）

皇天覆后土，藐然吾一身。
职职万同宇，何所非吾仁。
人惟不自万，私意横纷纶。
君侯览厥初，浑浑川无津。
百家之精粹，六艺之芳醇。
挹之未厌斁，欲以警此民。
天机行日月，大戒明君臣。
一源显微贯，万象晓晦新。
焉知我为我，聊以人治人。
胡然闷厥施，膏泽犹其屯。
意将楙所养，切磋及兹辰。
余也峨眉阴，君兮沧江滨。
生生共兹意，不隔江山春。
怀哉宁无车，有系未可巾。
虎跑泉
钱嵊（宋代）

虎攫灵泉发地根，传疑传信事难分。
深涵月景千寻透，溜作溪声一带闻。
流迸石渠珠若露，溟蒙竹径气如云。
公余共酌醍醐味，应想於菟乳子文。
喻工部追和王詹事游东坡十一绝亦次韵 其十
许及之（宋代）

归来宣室恰新年，笔下生成又补天。唤作玉堂堂唤雪，不知若佞若为贤。
秘阁修撰雷文卿挽章二首 其一
曹彦约（宋代）

殄瘁连乡党，凋零及老成。玉亡修水秀，星掩寿沙明。

不上论思直，空馀馈饟名。盖棺隆眷在，论撰见哀荣。
奉诏赴琼林苑燕饯太尉潞国文公出镇西都
王珪（宋代）

都门秋色满旌旗，祖帐容陪醉御卮。
功业特高嘉祐末，精神如破贝州时。
匣中宝剑胜霜锷，海上仙桃压露枝。
昨日更闻褒诏下，别刊名姓入烝彝。
去老君岩数里山洞益奇日南道院亦供老子
陈宝琛（清代）

我昔道豳陟彼岨，嵌空岩石疑世无。晚来海股观奇胜，自笑坐井真瞀儒。

后娲百鍊太古雪，点缀裸壤峰峰殊。碧幢翠盖亦千岁，衬藐姑射莹肌肤。

初游一岩已叹绝，导者乃比大小巫。清漪外缭中矗起，庨豁乍入翻回纡。

幕天四垂阶级绝，绕壁鬼物群睢盱。犹龙西出不见尾，却占香火骄浮屠。

颇嫌俗构累真面，安得秉畀重枝梧！左旋一洞俯偻进，持炬百武愁攀扶。

日光忽漏得盘坐，下有清沘游鯈俱。渊然石响从所扣，洪者钟鼓纤琴竽。

蛮荒筚路怪得此，造化泄秘将谁娱？谢诗柳记料无分，草草一至衰怜吾。

持归奴仆命方广，夜半何当负以趋？
戏遣老懹
陆游（宋代）

本意归来老故丘，闭门饭足何尚求？闲云一片自舒卷，幽鸟数声相应酬。
但得有书时到眼，正令无酒亦忘忧。
东篱偪仄才寻丈，已敌征西万户侯。
赠答诗十绝 其五 暮风
郭之奇（明代）

君言芙艳晓来佳，妾爱荷香暮入怀。晓露畏同君意竭，暮风长与妾心偕。
宁守杜君过扬来询里社近状 其八
全祖望（清代）

旧闻胡副宪，雅道使君才。三辅邀殊擢，江东怨暮来。

班荆值岁晏，拭目盻春回。我亦遄归近，相期探早梅。
和提刑子功喜雨
文同（宋代）

时雨已可喜，况当春发生。
入地如流膏，浸灌万物萌。
真宰每自惜。才洒复却晴。
常时稍沾湿，庶汇亦已荣。
昨宵忽盛下，栏宇翻瓶罂。
高原与庳陆，旦可一尺盈。
寻观太阳起，红光吐峥嵘。
万里洗氛浊，四顾苍烟平。
群农悉就野，上下罗晨耕。
父老荷锄锸，林间笑相迎。
尽言此美泽，天意恤下甿。
麻麦固已定，预见禾黍成。
且幸赋输办，敢望求他赢。
次第还与官，口腹甘别营。
愿常获丰稔，自觉所取轻。
言罢乃散去，沟垅纷纵横。
使者有职事，其喜谁与并。
高斋听淙淙，不寐达五更。
岂不省文移，赖此一夕倾。
天明作浩歌，满纸编和声。
山中
方岳（宋代）

漫道高眠昼掩关，南冈北岭几曾閒。
隰桑已作虾蟆眼，山笋蛙窥虎豹斑。
一味懒堪医传僻，五穷技不害诗孱。
着身何幸山岩裹，多阅人间百险艰。
和乔司马三首 其三 鸡鸣山
邵宝（明代）

钟山西引一峰高，云磴盘纡步不劳。画里楼台复钟鼓，望中城不有林皋。

江流入海初奔放，世路怀人更郁陶。却倚崔嵬发长啸，松风何处起秋涛。
游灵川县水洞
曾几（宋代）

清溪东南驰，碍此碧玉峰。
蛟龙夜相宅，奋迅生雷风。
剨开两贝阙，凿翠成珠宫。
坐令空洞处，一水油然通。
泉流百道来，投注万斛钟。
不知深几许，湛若鎔青铜。
定应天下稀，岂但湘南雄。
嘉与二三子，叶舟渺相从。
周旋乳盖底，荡漾菱花中。
为我告行客，无为苦匆匆。
小酌清泠渊，洗汝尘坌胸。
题朱虞卿自懒
曾丰（宋代）

天不与吾山水幽，却于何处小藏脩。清风吾有术堪召，俗物自无机可投。

朝市眼为方册制，利名心与曲国畴。令尹功成民所祝，双凫归路在三丘。
木犀初发呈张功父又和六首
杨万里（宋代）

诗人家在木犀林，万顷湖光一径深。
夹路两行森翠盖，西风半夜散麸金。
邀宾把酒香浮玉，擘水庖霜脍落砧。
掇取仙山入京洛，不妨冷眼看升沉。
善竹桥
徐正谆（清代）

崧岳千峰夕照边，旧时宫阙总寒烟。至今一掬桥头血，生色高丽五百年。
寄赠江宁刘明府
蔡沈（宋代）

南陆昼日永，北窗风气清。
端居玩时物，园林绿阴成。
新竹梢已玩，修梧叶初荣。
翩翩有幽禽，睍睆发清声。
岂无樽酒欢，抚景难自倾。
亲朋天一端，别我岁倏更。
衷丹寄秋毫，香煤染霜藤。
耿耿叹离群，拳拳怀友人。
珍重万金抵，契阔千恨平。
欲题尺书报，恻怆若为情。
小园竹间得梅一枝
陆游（宋代）

若耶溪边鹤发叟，流落一生端坐口。
如今不怕桃李嗔，更因竹君得梅友。
岭头羁旅万里愁，江上凄凉一杯酒。
枝横澹月影在地，蕊插乌巾香馥手。
交情岁晚金石坚，孤操凛然真耐久。
荒山野水终自得，银烛金壶亦何有？梦魂不接庄周蝶，心事肯付张绪柳？晚来画角动高城，起舞聊为放翁寿。
见远亭
魏某（宋代）

金山鳌耸压蓬宫，见远堂开万象空。
心与天游身世外，眼随云象有无中。
岭头树接苍梧北。海面帆来日本东。
此景舂容吟不尽，丹青图写愧宗工。
独夜
陆游（宋代）

村路泥淹雪，虚檐水结冰。
长征荷戈客，暂到放包僧。
妖鵩鸣高树，饥鼯触闇灯。
谁能问良苦？衰病正相乘。
戍妇吟
刘黻（宋代）

月色暗还明，邻家砧杵声。
有衣难寄还，无衣不关情。
冰合长沙渡，霜枯细柳营。
北征人未返，鸿雁又南征。
醉中排闷 其三
谢逸（宋代）

溪堂日日春光好，问柳中丞殊未来。暂辍老妻棋局手，白头相对酌新醅。
淳化中朝会二十三首 其五 又六变。
郊庙朝会歌辞（宋代）

乃眷尝西顾，偏师暂首征。灵旗方直指，犷俗自亡精。

禹叙终驯致，尧封渐化成。不须严尉候，于廓海弥清。
螺墩偕同人宴集 其二
徐盛持（清代）

几度看花泛画船，三村毕竟负花缘。旧时桃李犹能笑，此会裙钗亦是仙。

山色微开新雨后，波光缓趁晚风前。城楼鼓角声声彻，回首江城起暮烟。
送梵才上人归天台
吴育（宋代）

几年瓶钵帝城栖，看尽尘劳息尽机。
诗妙偶因馀力到，名高却与本心违。
云深路入千山去，岁晚身携一锡归。
林下应逢旧猿鹤，得无惊见紫檀衣。
民泽祖樵林居士搆堂于上游庄民泽乞题
陈献章（明代）

入云堂搆昔人开，兰桂香风次第来。黄云山高几千丈，后山前日寄声回。
客中吟 其二
耶律铸（宋代）

白雁飞晴秋夜长，玉兰黄菊傲寒霜。寸心万里云山梦，一日三秋铁石肠。
窥开吟 其十一
邵雍（宋代）

物理窥开后，人情照破时。欲知花烂漫，须是叶离披。
酒
丁谓（宋代）

渌蚁含柔旨，清醇泛烈芳。
帝樽甘露醴，天宴碧霞浆。
千酿富难敌，万钱酬亦当。
宜遵三爵礼，莫羡百壶章。
田家岁晚
张侃（宋代）

田家舂米盛土仓，祠灶新鲙鲤与鲂。粥分口数顾长健，不卖痴呆侬自当。

爇火照天田蚕好，打灰如愿从所祷。一声竹爆阳春回，城里看灯归已晓。

我生把笔作耕锄，年馀三十腹空虚。不如尔农随分足，只怕门前人催租。
题梅仙坛
刘霆午（宋代）

吏隐清风几百年，长松修竹满坛前。
汉皇若听三书谏，未必先生便肯仙。
除夕
陆游（宋代）

炽炭炉中百药香，屠苏煎酒代椒觞。
明朝赖是无来客，雪後泥深一尺强。
立春
陆游（宋代）

采花枝上宝旛新，看遍秦山楚水春。
村舍不知时节换，傍檐百舌苦撩人。
雨中作
陆游（宋代）

础润云生五月中，山城细雨晚空蒙。
读书虽恨此身老，把酒尚思吾辈同。
积润画图昏素壁，渍香衣帻覆熏笼。
新晴不用占钟鼓，卧听林梢淅淅风。
故女道士婉仪太原郭氏挽歌词
刘长卿（唐代）

作范宫闱睦，归真道艺超。驭风仙路远，背日帝宫遥。

鸾殿空留处，霓裳已罢朝。淮王哀不尽，松柏但萧萧。

宫禁恩长隔，神仙道已分。人间惊早露，天上失朝云。

逝水年无限，佳城日易曛。箫声将薤曲，哀断不堪闻。
答问诗十二篇寄呈满子权 其七 耒问斧
王令（宋代）

子斧谁尔为，黑白大分别。朝伐一樗死，暮伐千樗蘖。

尔终不自谋，几日不缺折。
鹊桥仙·纤云弄巧
秦观（宋代）

纤云弄巧，飞星传恨，银汉迢迢暗度。金风玉露一相逢，便胜却暗间无数。
柔情似水，佳期如梦，忍顾鹊桥归路！两情若是久长时，又岂在朝朝暮暮。
岐下秋书
寇准（宋代）

碧树微凉露气清，感愁怀旧独含情。
西楼月夜明如水，只欠桓伊一笛声。
杂兴 其四
方一夔（宋代）

霜风猎猎响林坳，独有寒梅渐作包。倒影水涵窥沼树，浅痕月印上窗梢。

绿衣低挂酒初熟，乌帽斜攲门屡敲。花得初阳人得复，俱从颜子结穷交。
赠许道人
欧阳修（宋代）

洛城三月乱◇飞，颍阳山中发发时。
◇来车马游山客，贪看山发踏山石。
紫云仙洞锁云深，洞中有人人不识。
飘飘许子旌阳後，道骨仙风本仙胄。
多年洗耳避世喧，独卧寒岩听山溜。
至人无心不算心，无心自得无穷寿。
忽来顾我何殷懃，笑我白发老红尘。
子归为筑岩前室，待我明年乞得身。
应百里李天益来求作奉川十咏似之·凤花
陈著（宋代）

谁把深红浅绿蟠，羽毛飞动倚风阑。
时人不识来仪瑞，只向花前想像看。
游池州齐山
张栻（宋代）

旧闻齐山胜，抱病来登临。
苍然俯平湖，秀出几百寻。
穹石天与俯，修篁近成林。
高攀极巉岩，俯探穷窈深。
爱此坚贞姿，摩挲会予心。
忆行西湖岸，亦复多嵚崯。
颇恨人力胜，刻画时见侵。
谁知丑石面，乃亦变孔壬。
何如榛莽间，屹立长森森。
天然抱幽独，妙质逢赏音。
支筇到绝顶，孤亭指遥岑。
樊川有留咏，兀坐一长吟。
哭吾惟可
孙一元（明代）

前年近夫死，今日汝云亡。泉石音容外，乾坤涕泪傍。

才名悲造物，星汉失文章。吾道竟谁语，寥寥孤梦长。
奉和永丰殿下言志诗 三
庾信（南北朝）

茫茫实宇宙。
与善定冯虚。
大夫伤鲁道。
君子念殷墟。
程卿既开国。
安平遂徙居。
讵能从小隐。
终然游太初。
和郑汉详送竹笋
毛滂（宋代）

渭川春色到龙孙，渐养侵云百尺根。
可惜斸来陪脱粟，葛陂留得看腾骞。
应天长 衬鹤柴席上送剑丞
朱祖谋（清代）

旋鸦乱叶，驱雁断云，凉秋半剪楼幕。敛避酒场閒局，风床病槃礴。

黄花社、催素约，认旧隐、阆风狂鹤。乱襟袖、一嗅寒香，懒问哀乐。

无益是悲歌，向老文园，同调渐寥邈。去去渡江词客，孤吟当狂药。

朝衣重知强著。恋梦里、探春双屩。赋归晚、驿路苍烟，须寄梅萼。
关中言怀
黄滔（唐代）

事事朝朝委一尊，自知无复解趋奔。试期交后犹为客，

公道开时敢说冤。穷巷住来经积雨，故山归去见荒村。

举头尽到断肠处，何必秋风江上猿。
张幼于舍别墅为言子祠敬用志美
王世贞（明代）

句吴诚佳丽，其始未雕朴。三让道故尊，居然一鱼服。

人文萃东鲁，垂晖耀南陆。言游遂北学，与商获偕目。

以彼弦歌化，革此诸离俗。遂令大江表，儒林被膏沐。

洵美张仲生，尚友一以笃。家有五亩宫，傍托素王宿。

愿言祀言子，寒泉配幽菽。窃陋法护施，庶希范氏躅。

文学千载标，沾沾意良足。俎豆乎其间，非子谁当属。
李伯阳赞三首
白玉蟾（宋代）

三花聚顶，五气朝元。
入众妙门，玄之又玄。
家叔示秋夜诗次韵
张纲（宋代）

秋来天色半晴阴，衰鬓难禁节物侵。兰叶向人方泣露，菊花催物已浮金。

莫将诗课频频聒，不那愁城日日深。咫尺南山堪寄傲，欲随鸠杖遍幽寻。
挽诸葛宣义二首
刘宰（宋代）

兰阶初擢秀，棣萼亦聊芳。
幻化应难料，悲欢独两忘。
达生知有道，养性更傅芳。
一笑乘云去，谁知本不亡。
谒梓潼庙访黄檗泉试茶
王遂（宋代）

居然三伏景，宛若九秋凉。苍翠瞻神力，熉黄烛夜光。

龙眠安旧隐，萤冷近书堂。不为看黄檗，吹来稻欲香。
寄茂州张左虚使君
陆炳（清代）

离情何所极，满眼尽关山。芳草通千里，孤城绕百蛮。

功名边地远，心事鬓毛斑。雨露春应足，无愁镜里颜。
张琴柯以所摹其先德万里归舟图索题，为赋四绝句 其一
丘逢甲（清代）

宦海风波四十年，布帆安稳竟归田。分明剩水残山景，影事重重證画禅。
复上虞复西溪湖
徐渭（明代）

复此西湖水，侯即西门豹。湖水何足论，溉我三乡稻。
泰伯庙
皮日休（唐代）

一庙争祠两让君，几千年后转清芬。

当时尽解称高义，谁敢教他莽卓闻。
青县道中
顾宗泰（清代）

峭帆亭外水，故道是交河。细土围高堰，平沙荡素波。

寻源通渤澥，别派合滹沱。却忆中山近，何从望翠螺。
无题三首
钱惟演（宋代）

耿耿寒灯照醉罗，看朱成碧意如何。
虎头辟恶无妨枕，犀角凉心更待磨。
惟有幽兰啼月露，可将尺素託云波。
山屏六曲归来夜，祇恐重投折齿梭。
过南湖
甘泳（元代）

忽有一事碍胸次，摆脱不去呼酒来。溟溟濛濛混沌在，坦坦酒酒虚空开。

精神一生留笔墨，形骸昨夜为尊罍。年年看梅今白发，晴日江路行莓苔。
禅人并化主写真求赞
释正觉（宋代）

功转密藏，寻踪迹以无方。
影现益彰，历因缘而有常。
身分尘刹益，舌拄梵天长。
心心不触菩提用，法法无依般若光。
缘识
宋太宗（宋代）

性成孤僻爱清山，鹤唳云霄意自闲。
物外更将和气约，精修便得扣玄关。
用梁漕韵
陈天麟（宋代）

千里岷峨外，三年汉漾西。
急流卫水马，腐壤伏樗鸡。
伐树惊遭宋，闻韶喜在齐。
何时灯火夜，重与拆红泥。
句 其三
赵抃（宋代）

灵山一片云边雨，每为熙朝作岁丰。
候仙词
施肩吾（唐代）

西归公子何时降，南岳先生早晚来。

巡历世间犹未遍，乞求鸾鹤且裴回。
拟张允怀寄内代内答十首 其四
郑文康（明代）

百花村里锦成云，尽卖乌程若下春。白面书生今渐老，有谁年少肯留人。
次韵胡德辉松轩时乞兵戍淮
王之道（宋代）

伐蛟生得须髯苍，隐然为屋分三梁。
广寒恍若东西厢，清风入座衣披猖。
萧萧终日声秦篁，一洗郑卫无伊凉。
嗟予顽钝铁石肠，时危合蹇甘皇皇。
江城正苦夏烈日，淮甸已惧秋飞霜。
绿尊翠杓且径醉，喜与夫子参翱翔。
平生邱壑老增剧，梦想朝露珠玑香。
何时元戎北渡森旗章，料敌制胜一一尽所长，
鸡群野鹤看昂昂。
颂古二十九首
释师体（宋代）

裂破古今没窠臼，当机大阐血盆口。
脚尖趯出佛如麻，李四张三无路走。
金刚随机无尽颂 其一 究竟无我分第十七
释印肃（宋代）

菩提真无我，圆知见可可。若言更不会，丙丁来求火。
淇园山房为潘子迁赋
欧大任（明代）

选胜新开淇上园，宛然洛涘似潘安。宿烟葱茜青千亩，夹水檀栾绿万竿。

游处鸣弦春自媚，閒来散帙夏偏寒。题诗更过辛夷馆，为有丛篁许客看。
證道歌 其九
释印肃（宋代）

五阴浮云空去来，自是凡夫眼不开。烂煮坚冰充午膳，熟煎雪块作油䭔。
卢氏五坞书屋长言
湛若水（明代）

少参子卢子师陈，癯如海鹤立我门。索赋五坞山房篇，予辞以病无能焉。

靡丽之词病子云，壮夫不为予何人。无已托歌于长言，五坞峙地五岳然。

又如五星之在天，夫在天者阳之神，其在地者阴之真。

阴阳合德天地浑，五子得之为舜臣。燮理阴阳亮天地，圣人成能在五伦，不然亦有五经存。

五事元来共一原，收拾溥博极渊泉。渊泉如地，溥博如天。

备我身变化，位育如屈伸。借问山房吾伊贤，听予长言闻不闻。
与韩抚干大伦八首
袁燮（宋代）

剧谈时事言皆验，筹略知非小丈夫。
独恨人微言不效，未能推挽上亨衢。
和戴禹功幕府归来三首
王之道（宋代）

临淮终日鉴修眉，水外遥山尺五低。
我欲骑云叫阊阖，请将捕寇付平西。
南行舟中 其一
许国佐（明代）

匡山望不极，天外一孤舟。此路无知己，他乡笑旧游。

自怀三岁字，谁念百花洲。不是梁江总，何须羡黑头。